PATVIRTINTA

 Šiaulių logopedinio lopšelio-darželio direktoriaus

 2017 m. gruodžio 12 d. įsakymu Nr. V3-189 (1.6.)

**ŠIAULIŲ LOGOPEDINIO LOPŠELIO-DARŽELIO**

**VAIKŲ MAITINIMO ORGANIZAVIMO TVARKOS APRAŠAS**

**I. BENDROSIOS NUOSTATOS**

1. Šiaulių logopedinio lopšelio-darželio (toliau – Logopedinis lopšelis-darželis) vaikų maitinimo organizavimo tvarkos aprašas (toliau - Aprašas) nustato vaikų maitinimo organizavimo tvarką, finansavimo sąlygas ir atlyginimo už maitinimo paslaugas apskaičiavimo tvarką.

2. Logopediniame lopšelyje-darželyje organizuojama:

2.1. vaikų maitinimo paslaugos, už kurias Savivaldybės tarybos nustatytą atlyginimą sumoka tėvai (kiti teisėti vaiko atstovai);

2.2. nemokamas mokinių maitinimas, kuris yra skiriamas Lietuvos Respublikos socialinės paramos mokiniams įstatymo nustatyta tvarka ir finansuojamas iš valstybės biudžeto specialiosios tikslinės dotacijos savivaldybių biudžetams bei savivaldybės biudžeto. Nemokamas maitinimas organizuojamas Savivaldybės tarybos nustatyta mokinių nemokamo maitinimo organizavimo tvarka.

3. Logopediniame lopšelyje-darželyje visiems vaikams yra sudarytos sąlygos pavalgyti šilto maisto.

4. Jei Logopedinis lopšelis-darželis veikia, maitinimas organizuojamas mokinių atostogų, nustatytų Švietimo ir mokslo ministerijos patvirtintuose bendruosiuose ugdymo planuose, metu.

**II. MAITINIMO ORGANIZAVIMAS ĮSTAIGOJE**

5. Vaikams, turintiems sveikatos sutrikimų, organizuojamas pritaikytas maitinimas pagal atskirą valgiaraštį, kuris sudaromas atsižvelgiant į pateiktas gydytojo rekomendacijas raštu (forma Nr. 027-1/a).

6. Dvidešimt penkių dienų 1-3 m. ir 4-6 m. amžiaus grupių pusryčių/pietų/vakarienės valgiaraštis atsižvelgiant į Šiaulių apskrities valstybinės maisto ir veterinarijos tarnybos pažymas, patvirtinamas Logopedinio lopšelio-darželio direktoriaus.

7. Vaikų maitinimų skaičius priklauso nuo jų buvimo Logopediniame lopšelyje-darželyje trukmės. Vaikai turi būti maitinami ne rečiau nei kas 3,5 val. Tėvams (kitiems teisėtiems vaiko atstovams) pasirinkus ne ilgesnį kaip 4 val. trukmės ugdymą per dieną, vaikui organizuojamas vienas maitinimas. Apie planuojamus kito mėnesio pakeitimus tėvai privalo informuoti Logopedinį lopšelį-darželį iki einamojo mėnesio priešpaskutinės darbo dienos.

8. Gaminant maistą turi būti naudojama kuo mažiau druskos ir cukraus (druskos ne daugiau kaip 1 g/100 g, pridėtinio cukraus ne daugiau kaip 5 g/100 g).

9. Kiekvieną dieną turi būti patiekta daržovių ir vaisių, rekomenduotina, sezoninių, šviežių. Rekomenduojama, kad vaisiai būtų tiekiami atskiro maitinimo metu.

10. Vaikų maitinimui įstaigoje draudžiamos tiekti šios maisto produktų grupės: bulvių, kukurūzų ar kitokie traškučiai, kiti riebaluose virti, skrudinti ar spraginti gaminiai; saldainiai; šokoladas ir šokolado gaminiai; konditerijos gaminiai su glajumi, glaistu, šokoladu ar kremu; sūrūs gaminiai (kuriuose druskos daugiau kaip 1 g/100 g; sūryje ir mėsos gaminiuose – daugiau kaip 1,7 g/100 g); maisto produktai bei kramtomoji guma su maisto priedais; gėrimai, kurių sudėtyje pridėtinio cukraus daugiau kaip 5 g/100 g; gazuoti gėrimai; energiniai gėrimai; gėrimai ir maisto produktai, pagaminti iš (arba kurių sudėtyje yra) kavamedžio pupelių kavos ar jų ekstrakto; cikorijos, gilių ar grūdų gėrimai (kavos pakaitalai); kisieliai; sultinių, padažų koncentratai; rūkyta žuvis; konservuoti mėsos ir žuvies gaminiai; nepramoninės gamybos konservuoti gaminiai; žlėgtainiai; mechaniškai atskirta mėsa ir jos gaminiai; subproduktai ir jų gaminiai (išskyrus liežuvius ir kepenis); maisto papildai; maisto produktai, pagaminti iš genetiškai modifikuotų organizmų (toliau – GMO), arba maisto produktai, į kurių sudėtį įeina GMO; maisto produktai, į kurių sudėtį įeina iš dalies hidrinti augaliniai riebalai.

11. Išlaidas už maitinimo paslaugas sumoka tėvai (kiti teisėti vaiko atstovai) pagal Savivaldybės tarybos nustatytą Atlyginimo už vaikų, ugdomų pagal ikimokyklinio ir priešmokyklinio ugdymo programas, išlaikymo savivaldybės švietimo įstaigose nustatymo tvarkos aprašą.

 12. Išlaidos apskaičiuojamos taip:

 12.1. Grupės pedagogai kiekvieną dieną iki 9.00 val. Ikimokyklinės įstaigos dienyne parašo į Logopedinį lopšelį-darželį atvykusių vaikų skaičių. Pagal šį skaičių ruošiamas porcijų kiekis.

 12.2. Grupės pedagogai pildo Kasdieninio vaikų lankymo apskaitos žiniaraštį, kuriame nurodo lankytas ir praleistas dienas, bei dienas už kurias yra mokama. Žiniaraščiai sekančio mėnesio pirmą darbo dieną perduodami Logopedinio lopšelio-darželio buhalterinę apskaitą tvarkančios įstaigos buhalteriui.

 12.3. Logopedinio lopšelio-darželio buhalterinę apskaitą tvarkančios įstaigos buhalteris kiekvienai grupei iki mėnesio penktos dienos pateikia Atsiskaitymo su tėvais sąrašą.

 12.4. Pagal Atsiskaitymo su tėvais sąrašą, grupės auklėtojas pateikia tėvams kvitą, kuriame nurodoma vaiko vardas, pavardė, įmokos suma, banko sąskaita, laikotarpis, už kurį mokama įmoka.

 12.5. Tėvai ar teisėti vaiko atstovai pagal pateiktą kvitą perveda pinigus į Logopedinio lopšelio-darželio sąskaitą iki einamojo mėn. 20 d.

13. Už maitinimo paslaugą gaunamos pajamos įtraukiamos į apskaitą kaip Logopedinio lopšelio-darželio pajamų lėšos. Logopedinio lopšelio-darželio direktorius užtikrina, kad gautos pajamos už maisto produktus būtų naudojamos tik maisto produktams įsigyti, o pajamos, gautos už patiekalų gamybą, būtų naudojamos virtuvės darbuotojų darbo užmokesčiui, socialinio draudimo įmokoms, elektros energijai, karšto ir šalto vandens sąnaudoms, laboratoriniams vandens kokybės tyrimams, svarstyklių ir termometrų patikrai, įrenginių remontui ir kitoms išlaidoms, tiesiogiai susijusioms su virtuvės veikla, padengti. Jei Logopedinis lopšelis-darželis turi pakankamai lėšų anksčiau šiame punkte nurodytoms reikmėms apmokėti, gali planuoti ir panaudoti lėšas prekėms, paslaugoms, maitinimo bloko patalpų remontui ir ilgalaikiam turtui įsigyti.

**III. BAIGIAMOSIOS NUOSTATOS**

14. Už maitinimo organizavimą atsako darbuotojas, atsakingas už maitinimo organizavimą.

15. Vaikų maitinimo organizavimą koordinuoja Savivaldybės administracijos Švietimo skyrius.

16. Logopedinio lopšelio-darželio direktorius inicijuoja vaikų tėvų (kitų teisėtų vaiko atstovų) supažindinimą su šiuo Aprašu.

17. Aprašas skelbiamas Logopedinio lopšelio-darželio interneto svetainėje.

18. Aprašą keičia ar naikina Logopedinio lopšelio-darželio direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Susipažinome su Šiaulių logopedinio lopšelio-darželio vaikų maitinimo organizavimo aprašu:**

|  |  |  |
| --- | --- | --- |
| Ei. Nr. | Tėvo vardas, pavardė | Parašas |
| 1. |  |  |
| 2. |  |  |
| 3. |  |  |
| 4. |  |  |
| 5. |  |  |
| 6. |  |  |
| 7. |  |  |
| 8. |  |  |
| 9. |  |  |
| 10. |  |  |
| 11. |  |  |
| 12. |  |  |
| 13. |  |  |